
Incredibil! Burduja a dublat, din pix, eolienele și fotovoltaicele instalate în 
2023 


Sebastian Burduja, luat de val 


În pofida unui an catastrofal din punct de vedere al investiţiilor în sectorul 
energiei, Sebastian Burduja a prezentat publicului cifre umflate cu noile 
capacităţi eoliene și fotovoltaice instalate în 2023. Astfel, ministrul Energiei s-a 
lăudat cu regenerabile noi de 568 MW, când, în realitate, puterea instalată a 
acestora este de doar 230,52 MW. Și asta în condiţiile în care s-au închis grupuri 
pe cărbune de 660 MW. 


Prezentarea 
triumfalistă a realizărilor din 2023 ale ministrului Energiei, Sebastian Burduja, pare o 
sfidare a oricărui bun simț. Acesta s-a lăudat că ar fi instalat eoliene și fotovoltaice cu o 
putere totală de 568 MW, când datele ANRE și Transelectrica arată o creștere cu doar 
230,52 MW. 


"Anul trecut, România a pus în funcţiune o capacitate de producţie a energiei electrice de 
aproape 10 ori mai mare decât în 2022. Încă 624 MW pentru sistemul energetic național, 
la care se adaugă peste 1000 MW la cei care au devenit prosumatori în 2023. În 2023, 
noile centralele electrice puse în funcţiune au inclus: 496 MW solar, 72 MW eolian și 56 
MW hidrocarburi. Totalul este de 624 MW putere instalată, capacități noi de producție 
aflate acum la dispoziție sistemului energetic naţional. Faţă de 2022, cifra totală este de 
aproape 10 ori mai mare (s-au pus atunci în funcțiune 44 MW hidrocarburi și 25 MW 
solar)”, se arată într-un comunicat al ministrului Energiei, Sebastian Burduja. 


Acesta este contrazis chiar de Curtea de Conturi, care, în raportul privind dezastrul din 
domeniul regenerabilelor, arată că, de la sfârșitul anului 2020 până în 2022, capacitatea 
instalată la nivelul SEN a unităţilor de producere a E-SRE pe bază de surse eoliene și 
solare a crescut cu doar 11,69 MW. 


Dacă la finele anului 2020 erau instalate capacități de producţie din surse eoliene și solare 
cu o putere instalată de 4.395 MW (1.381,84 MW în unități solare și 3.013,16 MW în 
unităţi eoliene), la finalul anului 2022 acestea erau de 4.406,69 MW (1.391,78 MW în 
unităţi solare și 3.014,91 MW în unități eoliene)”, se precizează în raportul Curţii de 
Conturi. Pe site-ul ANRE, la puterea instalată în capacități de producție energie electrică în 
17 ianuarie 2024, la eolian aveam 3.026 MW, iar la fotovoltaice, 1.413 MW. 


Când compari merele cu perele 


În același comunicat, Burduja a prezentat și marea realizare a majorării numărului 
prosumatorilor la peste 100.000, cu o capacitate instalată care, cel mai probabil, a 
depășit 1.500 MW, “mai mult decât puterea instalată a centralei nuclearo-electrice de la 
Cernavodă”. 


Să compari fotovoltaicele de pe casele oamenilor și chiar și cele din parcurile poziționate 
în zone însorite cu energia nucleară este ori un habarnism jenant pentru un ministru al 
Energiei, ori o încercare grosolană de a manipula populaţia, care, în marea ei majoritate, 
nu-și bate capul să înțeleagă care este diferenţa. Iar diferența este că, din capacitatea 


instalată a fotovoltaicelor se produce, într-un an, cam 10-12%, iar din cea a centralei 
nucleare, cam 98%. Ca să nu mai vorbim că energia nucleară este constantă, pe când 
fotovoltaicele produc inconsecvent, devenind aproape inexistente în sezonul rece, adică 6 
luni pe an. 


Vin investitorii??? 


„Faptul că în 2023 capacităţile noi puse în funcțiune au fost de aproape 10 ori mai mari 
decât în anul anterior arată că România este tot mai atractivă pentru investitori în 
sectorul energetic, mai ales pe segmentul energiei verzi. Ne așteptăm ca la final de 2024 
creșterea să fie și mai mare, având în vedere că am reușit să finalizăm finanțarea a 
proiectelor din investiția 1- PNRR, care însumează aproape 1.700 MW. Mă aștept ca o 
mare parte dintre aceste investiţii să fie finalizate până la sfârșitul anului, în baza 
angajamentului beneficiarilor. Se adaugă investiţia în centrala nouă pe gaz de la Iernut, 
un proiect blocat ani de zile, cu șanse reale de punere în funcţiune în decembrie 2024, 
care va adăuga o putere instalată de 430 MW la sistemul energetic naţional. Plus o serie 
de investiții private, care nu au apelat la sprijin guvernamental, deci bilanţul pe anul în 
curs va fi și mai bun”, a declarat ministrul Sebastian Burduja. Însă, așa cum a avertizat și 
Curtea de Conturi, toate proiectele sunt mult întârziate, în sensul că nici măcar nu au fost 
începute, astfel că există un risc major ca banii să se piardă. 


